ขอให้ กทม / สำนักงานเขต ตรวจสอบและเร่งรัดโครงการปรับปรุงภูมิทัศน์ ทางเท้า จัดสวน ริมคลองผดุงกรุงเกษม บริเวณหน้าวัดนรนาถฯ ถ.กรุงเกษม เขตพระนคร ดังนี้ 

1. โครงการมีกำหนดแล้วเสร็จเมื่อไหร่ ขอให้สำนักงานเขตช่วยเร่งรัดผู้รับเหมาให้ส่งมอบงาน และคืนพื้นผิวจราจรในสภาพปกติ เพื่อเป็นทางสัญจรของประชาชนโดยเร็ว ถนนมีแค่ 2 เลน รถสวนทางกันลำบาก คนเดินเท้าก็ลำบาก

2. สอบถามเรื่องแบบการก่อสร้างม้านั่งปูน ที่ตั้งเป็นแนวยาวริมคลอง โดยผู้รับเหมามีการใช้อิฐบล๊อคตั้งวางเรียงในแนวนอนเป็นฐานข้างใต้ ผูกเหล็กเป็นโครงครอบไว้ จะเทปูนซีเมนต์หล่อขึ้นแบบเป็นแท่นสี่เหลี่ยม ใช้หินขัดเคลือบผิวนอก อยากทราบว่า ผู้รับเหมาได้ทำตามแบบที่แจ้งไว้หรือไม่ ? อิฐบล๊อคที่วางเรียงไว้เป็นไส้ใน จะสามารถรับน้ำหนักคอนกรีตได้ ไม่แตกเป็นโพรงและยุบตัวลงไปใช่ไหม ? ประเมินระยะเวลาใช้งานได้นานเท่าไหร่ ? มีข้อกังวลว่าถ้าหากแตกร้าวภายในเวลาไม่นานจนประชาชนใช้การไม่ได้ ต้องเสียเงินงบประมาณทุบทิ้งไปอีก

3. ขอแจ้งว่า ผู้รับเหมามีการทิ้งเศษซากวัสดุ เศษไม้แบบ เศษปูน เศษแผ่นพื้นทางเท้า และขยะต่างๆ ไว้ในบริเวณช่องปลูกต้นไม้ ขอให้สำนักงานเขตส่งเจเาหน้าที่มาควบคุมและกำชับผู้รับเหมาให้เก็บเศษวัสดุและขยะต่างๆออกไปทิ้งให้เรียบร้อย ก่อนที่จะนำดินมาถมตรงโคนต้นไม้ด้วย อย่าปล่อยปละละเลยให้กลบดินฝังเศษขยะไว้ใต้โคนต้นไม้นะครับ 

ขอบคุณล่วงหน้าสำหรับการติดตามตรวจสอบครับ